ཕྱིས་སུ་རྒྱལ་བསྟན་མེ་རོ་སླར་གསོ་མཛད་པའི་སྐལ་བཟང་ཤར་བ་དང་དད་སེར་སྐྱ་ཡོངས་ཀྱི་རེ་ཞུས་ལྟར།འབྱུང་ལྡན་༣༠༡གི་སྐལ་བཟང་རྟེན་འབྲེལ་ཤར་བའི་ཟླ་ཚེས་བཟང་པོའི་ཉིན་མོར་སྤྱི་ལོ་༡༩༨༢ལོར་གནས་ཆེན་ཨ་ཀྲོང་བྲག་དཀར་གྱི་ཞིང་མཆོག་དེར་སྔོན་བྱོན་རིག་འཛིན་གོང་མ་རྣམས་ཀྱིས་བྱིན་གྱིས་བརླབས་ཅིང་མ་འོངས་མངོན་གཟིགས་ཀྱི་ལུང་བསྟན་གནང་བ་བཞིན་དུ་དམ་པ་ཁོང་གིས་གནས་དེར་ཨ་ཀྲོང་གཡུང་དྲུང་མཐོང་གྲོལ་གླིང་ཆག་བཏབས་མཛད་དེ་དགོན་པའི་ཕྱི་ཡི་འཁོར་ཡུག་དང་ནང་གི་བསྟན་བཞེངས་སོགས་གང་ལྟར་སྐལ་ལྡན་དང་བ་འདྲེན་པའི་དམིགས་རྐྱེན་འབྱོར་ལྡན་བསོད་ནམས་བསགས་པའི་ཞིང་མཆོག་ཞིག་ཏུ་བསྐྲུན་མཛད།ཁྱད་པར་དུ་དགོན་པའི་ལོ་ཟླ་དུས་མཆོད་་གྱེར་དབྱངས་གདངས་གསུམ་འབུད་བརྡུང་བཀྲོལ་སོགས་རྒྱལ་བ་བྲུ་ཡི་རིང་ལུགས་བཞིན་མི་ཉམས་རྒྱུད་འཛིན་དང་ཉམས་པ་སླར་གསོའི་མཛད་འཕྲིན་ངལ་མེད་དུ་བསྐྱངས།དམ་པ་ཁོང་གིས་རླབས་ཆེན་གྱི་མཛད་འཕྲིན་དགོན་དེར་སྒྲུབ་གྲྭ་གསར་དུ་བཙུགས་གནང་སྟེ་སྒོམ་སྒྲུབ་ཉམས་ལེན་དབང་ལུང་ཁྲིད་གསུམ་སོགས་ཆག་མེད་རྒྱུན་བསྐྱངས་ཏུ་མཛད་ནས་ཁོང་གི་དངོས་སློབ་་མིང་དོན་མཚུངས་པའི་སྒྲུབ་ཐོན་པ་བཅུ་ཕྲག་ལྔ་ལྷག་ཙམ་རིམ་བཞིན་མཚན་བཏགས་བཞེས་གནང་མཛད།སྤྱིར་ཁོང་གི་སློབ་མ་སྟོང་ཕྲག་གྲངས་ཡོད་པར་གྲགས།གཞན་འབྲེལ་ཐོབ་ཀྱི་སེམས་ཅན་གྲངས་མེད་ཞིག་ཡོད་པ་སྨོས་ཅི་དགོས།སྤྱི་ལོ་༡༩༨༦ལོར་རྒྱལ་བ་སྨན་རིའི་སློབ་དཔོན་ཡོངས་འཛིན་སྨྲ་བའི་དབང་པོ་བསྟན་འཛིན་རྣམ་དག་རིན་པོ་ཆེ་དགོན་དེར་ཞབས་སོར་འཁོད་པའི་རྟེན་འབྲེལ་ཤར་བ་མ་ཟད་རྒྱལ་བ་སྨན་རི་བའི་རིང་ལུགས་ཇི་བཞིན་དུ་མཚན་ཉིད་བཤད་གྲྭའི་དབུ་འཛུགས་གནང་སྟེ་ཨ་ཀྲོང་རི་ཁྲོད་འདི་ཉིད་ཨ་ཀྲོང་གཡུང་དྲུང་མཐོང་གྲོལ་གླིང་ཞེས་མཚན་གསོལ་ཏེ་བཤད་སྒྲུབ་བསྟན་པའི་རྒྱལ་མཚན་མཁའ་དབྱིངས་སུ་འབར་ཏེ་དམ་པ་ཁོང་གི་མཛད་འཕྲིན་རྟ་བདུན་དབང་པོའི་འོད་ཟེར་བཞིན་ཁྱབ་ཅིང་རང་དོན་ལྷུན་གྱིས་གྲུབ་སྟེ་གཞན་དོན་མཐའ་རུ་ཕྱིན་པའོ།ངེས་པ་དོན་གྱི་རྣལ་འབྱོར་བ་དེ་ཉིད་བདུད་བཞིའི་འཇིག་པ་བྲལ་ནའང་།རྟག་ཏུ་རེ་བའི་སྐྱེ་བོ་རྣམས་སུན་ཕྱུང་ཕྱིར་རེ་ཞིག་དགོངས་པ་བོན་དབྱིངས་སུ་བསྡུ་བའི་ཚུལ་བསྟན་པས་སྐབས་དེར་དད་ལྡན་སེར་སྐྱ་མི་དམངས་རྣམས་ཀྱིས་རིན་པོ་ཆེ་ལ་ལོ་ཤས་རིང་བསྟན་དོན་དུ་བཞུགས་རོགས་ཞུས་ཏེ་བརྟན་བཞུགས་ཕུལ་ཀྱང་དམ་པ་ཁོང་གིས་ང་འགྲོ་བའི་དུས་ལ་བབ་ཡོད་གསུང་ནས་བུ་སློབ་རྣམས་ལ་ཞལ་གདམས་ལྷུགས་པར་བསྩལ་ཏེ་༡༩༩༢ལོར་ཟླ་བ་༩ཚེས་༡༨ཉིན་མོ་ནམ་ལངས་ཡོས་ཀྱི་སྔ་ཆར་ཨ་ཀྲོང་གཡུང་དྲུང་མཐོང་གྲོལ་གླིང་དེར་འཇའ་འོད་ཀྱི་གུར་ཁང་ཕུབ་ཅིང་མེ་ཏོག་གི་ཆར་མངོན་པར་དུ་བབ་པ་མ་ཟད་རིག་འཛིན་མཁའ་འགྲོའི་བསུ་མ་བྱ་རྒོད་ཞིག་གཟིམ་ཁང་ཐོག་ཏུ་བབ་པ་ཡུལ་མི་ཀུན་གྱིས་མཐོང་ལམ་དུ་གྱུར་ཏེ་དགོངས་པ་བོན་དབྱིངས་སུ་བསྡུ་ཚུལ་བསྟན་པའོ།།